OB maak verdoemende verslae bekendThuli Madonsela. Foto: Werner Beukes/SAPA Thuli Madonsela, die Openbare Beskermer (OB), het Donderdag verdoemende verslae bekend gemaak waarin sy verskeie staatsamptenare vir óf roekelose en onetiese gedrag óf wanadministrasie blameer. Een van die verslae was die langverwagte verslag oor Dina Pule, die gewese minister van kommunikasie. Sy het bevind dat Pule gereeld vir die parlement en die OB gejok het. Die verslag het bevestig dat Pule belastingbetalers se geld gebruik het om haar minnaar, Phosana Mngqibisa, se leefstyl te finansier. Sy het ook bevind dat Mngqibisa onbehoorlik voordeel getrek uit die ICT Indaba. Madonsela het aangeraai dat Pule die eerbare ding moet doen en uit die parlement moet bedank, haar kollegas om verskoning moet vra omdat sy gejok het, en van die belastingbetalers se geld wat sy bestee het, moet terugbetaal. Madonsela het Angie Motshekga, die minister van basiese onderwys, egter in ŉ verslag vrygespreek oor haar verantwoordelikheid vir die laat aflewering van handboeke aan skole in die Oos-Kaap. Sy het egter die blaam op Bobby Soobrayan, Motshekga se direkteur-generaal, geplaas en gesê hy het versuim om sy pligte uit te voer. In ŉ derde verslag is Tina Joemat-Pettersson, minister van landbou, bosbou en visserye, oor die kole gehaal oor ongerymdhede in ŉ visserye-kontrak van R800 miljoen. Sy het gesê die president moet tugstappe teen Joemat-Pettersson oorweeg, aangesien sy roekeloos met staatsgeld omgegaan het.